**Мотиви към проект на Закон за изменение и допълнение на Закона за рибарството и аквакултурите**

С предвидените изменения и допълнения в Закона за рибарството и аквакултурите (ЗРА) се цели по-прецизно и ефективно прилагане на общата политика в областта на рибарството и уреждане на отношенията, свързани със собствеността, организацията, управлението, ползването и опазването на рибните ресурси във водите на Република България, търговията с риба и други водни организми. Промените се налагат и с оглед необходимостта правните норми в ЗРА да бъде съобразени с относимото европейско законодателство. В тази връзка се въвеждат легални дефиниции и термини, използвани в областта на рибарството и аквакултурите, прецизират се действащи разпоредби и се отстраняват нормативни празноти, като по този начин се осигурява по-ефективно прилагане на Общата политика в областта на рибарството на Европейския съюз.

Предвидена е отмяна на разпоредбите, касаещи държавните помощи в областта на рибарството. Това се налага, тъй като същите преуреждат процедури, включени в предметния обхват на Закона за държавните помощи, който регламентира на национално ниво условията и реда за предоставяне на държавни и минимални помощи, включително и в сектор Рибарство.

Предвижда се Научно-техническият съвет по рибарство и аквакултури (НТСРА) да се замени, като консултативен орган към министъра на земеделието, храните и горите, от действащия от 2015 г. до момента Консултативен съвет по рибарство (КСР). Относимите текстове са актуализирани, като е регламентирана структурата, организацията и функциите, които осъществява действащият КСР.

Към момента в ЗРА липсва механизъм, който да разграничи целта при осъществяването на развъждането и отглеждането на риба и други водни организми. Аквакултурите, като дейност, се осъществяват в две основни насоки: продажба/реализация на продукцията на клиенти или извършване на платен риболов. В тази връзка е необходимо да се направи ясно разграничаване между рибовъдните стопанства, в които реално се произвеждат аквакултури с цел продажба/реализация на продукция на клиенти и тези, в които се извършва платен риболов (риболов със спортно-развлекателни цели). С предлаганите изменения целта за развъждане и отглеждане на риба и други водни организми ще бъде ясно дефинирана. По този начин ще се регулират по-ефективно обществените отношения в тази област. Лицата, регистрирани с цел извършване на платен риболов ще могат да продават уловената риба и други водни организми само на извършващите риболов в обекта. Прецизирани са и разпоредбите относно изискванията и задълженията на лицата, които развъждат и отглеждат риба и други водни организми за различните обекти, както и условията за прекратяване на регистрацията им. Предвижда се забрана на производството на аквакултури в завирени участъци/задбаражни езера на водноелектрически централи в реките и старите речни корита, с оглед опазване на естествените речни екосистеми.

По отношение на извършването на любителски риболов в законопроекта са предвидени нови текстове, регулиращи риболовния излет с продължителност повече от един ден, както и се въвежда изискване за наличие на валиден билет за любителски риболов за Черно море. С цел възпитаване и насърчаване към отговорен любителски риболов, са въведени разпоредби, уреждащи условията, при които лицата под 14-годишна възраст могат да извършват любителски риболов.

С цел повишаване на информираността и осигуряване на достъп до водните обекти държавна собственост, определени само за любителски риболов, в които е възложено управлението на рибните ресурси на риболовни сдружения, регистрирани при условията и по реда на Закона за юридическите лица с нестопанска цел, са въведени нови изисквания по отношение на обозначаването на водния обект и определянето на зона за свободен достъп до водния обект. По този начин ще се гарантира по-доброто управление на рибните ресурси в съответния воден обект, както и ще се даде възможност в определена зона от него лицата, които имат валиден билет за любителски риболов да извършват тази дейност без да притежават членска карта. Регламентирана е и забрана за търговия с риба и други водни организми, уловени в съответните водни обекти с възложено управление на рибните ресурси.

Прецизирани са разпоредбите, свързани с търговията и превоза на риба и други водни организми.

С цел осъществяване на по-ефективен контрол при внос, износ и реекспорт на продукти от риболов е регламентиран обхватът на взаимодействие между Изпълнителна агенция по рибарство и аквакултури (ИАРА), Българската агенция по безопасност на храните (БАБХ) и Агенция „Митници“, съобразно тяхната компетентност.

С цел повишаване на информираността на заинтересованите лица е предвидено задължение за ежегодно публикуване на интернет страницата на ИАРА на информация за комплексните и значими язовири по приложение № 1 към чл. 13, т. 1 от Закона за водите, използвани за аквакултури в мрежени клетки със значително производство.

С цел осигуряване ефективно прилагане на действащото европейско законодателство в областта на рибарството е регламентирано отнемане на специалното разрешително за усвояване на квотиран вид риба или други водни организми, в случаите на временно или окончателно отнемане на разрешителното за стопански риболов.

За да се подпомогне опазването на речните местообитания и ограничаване на неблагоприятно влияние на човешка дейност в тях, отпада възможността за възлагане на управлението на рибните ресурси в реките и старите речни корита на сдружения, регистрирани при условията и по реда на Закона за юридическите лица с нестопанска цел.

Увеличен е обхватът на списъка на регистрите, които се водят и поддържат от ИАРА. Задължението да се поддържа регистър по отношение на тежките нарушения на кораби с присъдени наказателни точки, произтичащо от Регламент (ЕО) № 1005/2008 на Съвета от 29 септември 2008 година за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 обуславя необходимостта да бъде включен такъв регистър към списъка с регистрите, които се съставят и поддържат от ИАРА. Включен е и воденият от ИАРА към момента регистър на издадените удостоверения за свободен капацитет.

Във връзка с предвидената промяна по отношение на издаването на документи за извършване на стопански риболов от риболовните кораби с обща дължина под 10 метра, извършващи дребномащабен риболов и отговарящи на специфични изисквания, е прецизиран регистърът на издадените разрешителни по чл. 16, ал. 1 от ЗРА.

В законопроекта са посочени ясно правните субекти, които имат право да извършват стопански риболов във водите на Черно море и река Дунав, като е направено разграничаване на юридическите лица, които имат право да се регистрират в ИАРА. Действащите към момента разпоредби позволяват на юридически лица с нестопанска цел да се регистрират за извършване на стопански риболов, за развъждане и отглеждане на риба и други водни организми, за продажба на продукти от риболов и аквакултури. Предвид факта, че риболовната и аквакултурната дейност предполагат реализиране на печалба, би следвало юридически лица, извършващи тази дейност да са регистрирани единствено по Търговския закон.

Един от най-съществените механизми за устойчиво управление на рибните ресурси е събирането на надеждни данни за риболовната дейност, което да послужи за основа на вземането на адекватни решения за управление, опазване и устойчива експлоатация на живите водни организми. Предвижда се информацията за уловите от стопански риболов да се събира посредством попълване на риболовен дневник, а от любителски риболов - посредством попълване на билета за любителски риболов. Отменят се действащите разпоредби, съгласно които капитаните на риболовни кораби с дължина до 10 метра се освобождават от задължението да водят риболовен дневник, при наличие на влязъл в сила план за статистически извадки. В законопроекта са предвидени разпоредби, които позволяват попълването и изпращането на данните от риболовния дневник по електронен път за кораби с обща дължина под 12 м, включително от такива, извършващи дребномащабен риболов, което ще намали административната тежест за тези оператори и значително ще подобри качеството на събираните данни за риболовните дейности на този сегмент от риболовния флот.

Създава се нов раздел, в който се уреждат специфичните изисквания за извършване на дребномащабен риболов в Черно море от риболовни кораби с обща дължина под 10 метра. Целта на предложението е въвеждане на възможност за облекчаване на операторите, извършващи дребномащабен риболов с кораби с обща дължина под 10 метра и отговарящи на специфични изисквания при издаване на документите за извършване на стопански риболов. Същевременно, това ще позволи диференцирането на специфична група, извършващи т.нар. „занаятчийски риболов“ в Черно море (малки по обем улови, реализирани от малки кораби в близост до брега, в рамките на кратки риболовни излети, с малко на брой или дължина статични риболовни уреди). Предвид обема на уловите и спецификата на извършвания риболов от тези оператори, същите формират слабо конкурентноспособна и силно уязвима група. В тази връзка е предвидено въвеждане на възможност за облекчаване на тези оператори при издаване на документите за извършване на стопански риболов.

С цел по-ефективно управление на риболовния капацитет на флота на Република България е предвидена възможност за отписване от регистъра на риболовните кораби, воден от ИАРА, на плавателни съдове, за които няма издадено разрешително за стопански риболов в продължение на 2 или повече години. По този начин ще се предотврати задържането на риболовен капацитет и ще се създаде правно основание риболовните кораби да бъдат отписани и съответно риболовния капацитет да бъде управляван по-ефективно.

Във връзка с установени нормативни празноти са актуализирани и допълнени хипотезите, в които изпълнителният директор на ИАРА може със заповед да прекрати действието на разрешителното за стопански риболов, включително със специализиран уред. Също така с цел намаляване на административната тежест са предложени промени в процедурата за получаване на разрешително за стопански риболов със специализиран уред.

С оглед осигуряване спазването на задължения, произтичащи от европейското законодателство, и осъществяване на по-ефективен контрол са предвидени разпоредби, регламентиращи:

- изискванията за маркиране на риболовните уреди, с които се извършва стопански риболов, за водене на риболовен дневник в електронен и хартиен вариант, както и задължението за разтоварване;

- реда за записване на информация за случаен улов на морски бозайници;

- ограничение за трансбордиране на улов във водите на Черно море и изключенията от него.

С цел постигане на по-устойчиво управление и опазване на рибните ресурси, както и засилен контрол на риболова, посредством създаването на различни механизми за тази цел, е предвидена възможност изпълнителният директор на ИАРА с мотивирана заповед да определя специфични условия и ред за улов на даден вид риба или други водни организми, за които не е определен общ допустим улов и/или квота.

С оглед повишаване на контрола и събиране на актуална информация за обема на ползвания ресурс при извършване на любителски риболов в Черно море се променят реда и условията за извършване на този вид риболов. Съгласно действащия ЗРА Черно море е единственият естествен воден обект, за който не се изисква притежание на валиден билет за любителски риболов. Това поставя в неравностойно положение любителите риболовци в останалата част на страната с тези, които извършват любителски риболов в Черно море. С цел прилагане на унифициран подход към всички любители риболовци и повишаване на събираемостта на данни за любителския риболов в Черно море се въвежда изискване за валиден билет за любителски риболов във водите на Черно море. Действащото законодателство предоставя възможност за извършване на любителски риболов във водите на Черно море с използването на до три броя въдици, като на една от тях може да бъде монтирано чепаре, което позволява улавянето на повече на брой екземпляри от дребни пелагични или мигриращи видове при едно замятане. В тази връзка максималното допустимото количество за еднодневен улов във водите на Черно море е определено на 5 кг.

С цел опазване на рибните ресурси и предотвратяване настъпването на трудно поправими вреди, които биха могли да настъпят от закъснение на изпълнението на някои общи административни актове (заповеди) на министъра на земеделието, храните и горите се налага допускане на предварително изпълнение по отношение на предвидените в проекта хипотези, съгласно Административнопроцесуалния кодекс. По този начин се осигурява възможност за предприемането на своевременни мерки и ще се гарантира устойчивото управление и опазване на рибните ресурси, посредством създаването на различни механизми в случаите, в които ресурсите са застрашени в голяма степен, а сроковете за обществено обсъждане ще се съкратят. Аналогична възможност е предвидена и в случаите, в които са установени с научно становище обстоятелства, застрашаващи развитието на рибните ресурси.

Предвид отрицателно въздействие, което оказват върху рибния ресурс, са допълнени забранените уреди, средства, принадлежности и приспособления за извършване на риболов, като са добавени уредите серкме, цапало, рачило и герим. В тази връзка са въведени и съответните легални дефиниции.

С оглед изпълнението на ангажимент, произтичащ от европейското законодателство, е необходимо въвеждането на текстове, свързани с монтиране и поддържане на система за автоматично разпознаване (AIS) и използването на системата за наблюдение на риболовните кораби, както и възможността за установяване на административни нарушения чрез системата за наблюдение на риболовните кораби. По този начин ще се осигури по-ефективен контрол върху риболова. В случаите на неизпълнение, чрез предвиждане на административнонаказателни разпоредби, ще се санкционират лицата, които не изпълняват задължението си да поддържат тази система. Същата идея е заложена и в прецизирането на разпоредбите за бордово оборудване за проследяване.

В случаите, когато е констатирана необходимост от предприемане на конкретни дейности за управлението на даден ресурс, който не е обект на общ допустим улов (ОДУ) и/или квота, е създадена възможност за издаване на мотивирана заповед, определяща реда и условията за извършване на улов на дадения вид. По този начин се запълва нормативен пропуск, чието отстраняване ще позволи определянето, при необходимост, на конкретни мерки за управлението на даден вид, както и ще допринесе за прилагането на общата политика в областта на рибарството на Европейския съюз.

Поради липса в действащия ЗРА са предвидени разпоредби, касаещи проследяемостта, търговията и превоза на риба и други водни организми, като ефективното им прилагане ще гарантира качественото претегляне на продукти от риболов. В тази връзка се задължават центровете за първа продажба и регистрираните купувачи да извършват претеглянията на продукти от риболов само с одобрени системи за претегляне (калибрирани везни), а лицата, извършващи първа продажба на продукти от риболов задължително следва да водят и изпращат в ИАРА записи на претеглянията. В изпълнение на изискванията на европейското законодателство лицата, извършващи първа продажба на продукти от риболов, се задължават да предоставят конкретна информация за потребителите, тъй като до момента липсват правни норми, които да уреждат минималните изисквания за етикетиране на тези продукти. По този начин разпоредбите, свързани с регулиране на търговията и превоз на риба и други водни организми, ще бъдат по-ефективни.

С цел опазване на биологичното разнообразие и осигуряване на оптимални условия за размножаване и развитие на популациите от риба и други водни организми в съответствие с постъпили научни становища, предложения от неправителствени организации, решения от КСР и др. са актуализирани Приложение № 1 (въведени са нови срокове на забрани за улов на риба и други водни организми през периода на размножаването им, съобразно специфичните биологични особености на видовете, както и с оглед надморската височина) и Приложение № 2 (актуализирани са минималните размери за улов на някои видове риба и други водни организми, включително са въведени такива за нови видове).

Тъй като действащите административнонаказателни разпоредби не обхващат или не обхващат в пълнота всички административнонаказателни състави, са предвидени нови такива, съобразени с настоящитеикономически и социални условия. Предвидените административнонаказателни разпоредби ясно диференцират правният статус на извършителя, респективно санкциите, които се налагат при извършване на съответното нарушение. С оглед осъществяване на превенция при извършване на нарушенията, се предвижда легална дефиниция за повторност на нарушение, както и увеличаване на размера на санкциите в тези случаи

По проекта на Закон за изменение и допълнение на Закона за рибарството и аквакултурите са проведени обществени консултации съгласно чл. 26, ал. 3 от Закона за нормативните актове, като проекта на решение, законопроектът за изменение и допълнение на Закона за рибарството и аквакултурите, мотивите към него, частичната предварителна оценка на въздействието и становището на дирекция „Модернизация на администрацията“ на Министерския съвет по частичната предварителна оценка на въздействието са публикувани на интернет страницата на Министерството на земеделието, храните и горите и на Портала за обществени консултации, със срок за предложения и становища 30 дни, от 25 август 2020 г. до 24 септември 2020 г.

С Решение за изпълнение на Комисията от 27 март 2020 година C(2020) 1858 final е определен План за действие за преодоляване на недостатъците в българската система за контрол в рибарството (План за действие). Заложените в него конкретни мерки за изпълнението му изискват приемане на нови или адаптиране на съществуващи законови разпоредби. Независимо, че част от мерките са намерили отражение в изготвения проект на Закон за изменение и допълнение на Закона за рибарството и аквакултурите е необходимо да се предвидят нови текстове във връзка с писмо на Европейската комисия с Ref. Ares (2020) 4752064 от 11.09.2020 г. относно проект на одитен доклад BG-2020-D4-01-A за изпълнение на Плана за действие. След обществената консултация са включени нови текстове в законопроекта, които да гарантират съответствието на националната система за контрол със системата за контрол на Европейския съюз, свързани със задължението за разтоварване правилата за проследяемост, етикетиране на продуктите от риболов, първата продажба, системата за електронно докладване и мониторинга на дейностите на риболовния флот. Предвид поетите ангажименти и срокове за изпълнение на конкретните мерки в Плана за действие Закона за изменение и допълнение на Закона за рибарството и аквакултурите е публикуван отново със срок за предложения и становища 14 дни, съгласно чл. 26, ал. 3 и 4 от Закона за нормативните актове.

Проектът на Закон за изменение и допълнение на Закона за рибарството и аквакултурите не съдържа разпоредби, транспониращи актове на Европейския съюз.